b'\n_START_ARTICLE_\n\xc5\xa0ubert\xc5\xb3 \xc5\xa1eima\n_START_PARAGRAPH_\n\xc5\xa0ubert\xc5\xb3 \xc5\xa1eima (angl. Shubert family)\xc2\xa0\xe2\x80\x93 viena i\xc5\xa1 \xc4\xaftakingiausi\xc5\xb3 Lietuvos \xc5\xbeyd\xc5\xb3 kilm\xc4\x97s Niujorko Brodv\xc4\x97jaus \xc5\xa1eim\xc5\xb3, kilusi i\xc5\xa1 Kudirkos Naumies\xc4\x8dio. Labiausiai \xc5\xa1i\xc4\x85 \xc5\xa1eim\xc4\x85 i\xc5\xa1garsino trys jos s\xc5\xabn\xc5\xabs\xc2\xa0\xe2\x80\x93 Lee Shubert, Sam S. Shubert ir Jacob J. Shubert, kurie XX a. prad\xc5\xbeioje Brodv\xc4\x97juje \xc4\xafk\xc5\xabr\xc4\x97 kelis teatrus, i\xc5\xa1 kuri\xc5\xb3 v\xc4\x97liau i\xc5\xa1sivyst\xc4\x97 didel\xc4\x97 teatr\xc5\xb3 verslo imperija.\n_START_SECTION_\nIstorija\n_START_PARAGRAPH_\n1882\xc2\xa0m. Davidas \xc5\xa0ubertas su \xc5\xbemona Katrina Helvitz ir 6 vaikais i\xc5\xa1vyko \xc4\xaf JAV, kur apsigyveno Sirakiusuose, \xc5\xa1alia Niujorko. T\xc4\x97vas buvo alkoholikas, \xc5\xa1eima tur\xc4\x97jo finansini\xc5\xb3 problem\xc5\xb3, tod\xc4\x97l vaikams tekdavo dirbti juodus darbus, kol s\xc5\xabnui Semui pavyko gauti darb\xc4\x85 Operos namuose, kur dalino lankstinukus. Nors ir tur\xc4\x97damas menk\xc4\x85 i\xc5\xa1silavinim\xc4\x85 buvo gabus matematikai, kas leido jam gauti darb\xc4\x85 operos buhalterijoje. Po kiek laiko gavo buhalterio darb\xc4\x85 did\xc5\xbeiausiame Sirakius\xc5\xb3 teatre\xc2\xa0\xe2\x80\x93 Wieting Theatre. \xc4\x8cia jam kilo noras re\xc5\xbeisuoti ir kurti teatro spektaklius, v\xc4\x97liau kartu su broliais Lee ir Jacob u\xc5\xbe skolintus pinigus \xc4\xafk\xc5\xabr\xc4\x97 savo teatr\xc4\x85._NEWLINE_S\xc4\x97kmingai u\xc5\xbesiimdami teatro verslu broliai nutar\xc4\x97 pl\xc4\x97stis Niujorko mieste, kur 1900\xc2\xa0m. kovo pabaigoje i\xc5\xa1sinuomavo patalpas Brodv\xc4\x97juje ir Manhatane. Jauniausiasis brolis Jacob liko gyventi ir pri\xc5\xbei\xc5\xabr\xc4\x97ti teatrus Sirakiusuose, o Lee ir Sam i\xc5\xa1vyko gyventi \xc4\xaf Niujork\xc4\x85, kur prad\xc4\x97jo kurti s\xc4\x97kmingiausi\xc4\x85 XX a. JAV teatr\xc5\xb3 imperij\xc4\x85, kuriai priklaus\xc4\x97 \xe2\x80\x9eWinter Garden Theatre\xe2\x80\x9c ir \xe2\x80\x9eShubert Theatre\xe2\x80\x9c. 1905\xc2\xa0m. gegu\xc5\xbe\xc4\x97s 13 d. traukinio avarijoje prie Harisburgo miesto \xc5\xbeuvo Semas._NEWLINE_\xc5\xa0ubertai teatrus \xc4\xafkurdavo cirko palapin\xc4\x97se, kur pritraukdavo tris kartus daugiau \xc5\xbei\xc5\xabrov\xc5\xb3 nei tipiniai teatrai. 1910\xc2\xa0m. Lee ir Jacob \xc4\xafk\xc5\xabr\xc4\x97 Nepriklausom\xc4\x85 Nacionalini\xc5\xb3 Teatr\xc5\xb3 savinink\xc5\xb3 asociacij\xc4\x85. 1924\xc2\xa0m. \xc5\xa0ubertams priklaus\xc4\x97 86 teatrai Jungtin\xc4\x97se Amerikos Valstijose. 1942\xc2\xa0m. \xc5\xa0ubertams priklaus\xc4\x97 20 i\xc5\xa1 40 Niujorke buvusi\xc5\xb3 legali\xc5\xb3 teatr\xc5\xb3, taip pat priklaus\xc4\x97 15 teatr\xc5\xb3 kituose JAV miestuose. Iki 1953\xc2\xa0m. \xc5\xa0ubertai buvo sure\xc5\xbeisav\xc4\x99 600 spektakli\xc5\xb3 ir savo teatruose u\xc5\xbesak\xc4\x99 apie 1000 kit\xc5\xb3 re\xc5\xbeisieri\xc5\xb3 spektakli\xc5\xb3._NEWLINE_2009\xc2\xa0m. \xc5\xa0ubert\xc5\xb3 organizacijai priklaus\xc4\x97 17 Brodv\xc4\x97jaus teatr\xc5\xb3 Niujorke: Ambassador Theatre, Ethel Barrymore Theatre, Belasco Theatre, Booth Theatre, Broadhurst Theatre, The Broadway Theatre, Cort Theatre, John Golden Theatre, Imperial Theatre, Bernard B. Jacobs Theatre, Longacre Theatre, Lyceum Theatre, Majestic Theatre, Music Box Theatre, Gerald Schoenfeld Theatre, Shubert Theatre, Winter Garden Theatre, taip pat Shubert Theatre teatras Bostone, Forrest Theatre teatras Filadelfijoje ir National Theatre Va\xc5\xa1ingtone.'